श्रममन्त्री अर्यालले भने : 'द रेड सुटकेस'ले भावुक बनायो 
प्रदर्शनरत 'द रेड सुटकेस' हेरेपछि श्रम, रोजगार तथा सामाजिक सुरक्षामन्त्री डोलप्रसाद अर्यालले यो फिल्मले रातो सुटकेस बोकेर विदेश जाने दिनको अन्त्यका लागि क्रान्तिको सुरुवात गरेको बताएका छन् ।
काठमाडौँ — प्रदर्शनरत 'द रेड सुटकेस' हेरेपछि श्रम, रोजगार तथा सामाजिक सुरक्षामन्त्री डोलप्रसाद अर्यालले यो फिल्मले रातो सुटकेस बोकेर विदेश जाने दिनको अन्त्यका लागि क्रान्तिको सुरुवात गरेको बताएका छन् ।राष्ट्रिय स्वतन्त्र पार्टीका सांसद असिम शाह र पार्टीका महामन्त्री मुकुल ढकालसँग फिल्म हेरेका श्रममन्त्री अर्यालले फिल्मको सुरुवात सुस्त रहे पनि सकिँदासम्म भावुक बनाएको प्रतिक्रिया दिए । 'चलचित्रमा मैले मूलतः दुइटा कुरा पाएँ । पहिलो त यसले वैदेशिक रोजगारीमा जाने हाम्रा युवाको नियतिको कथा प्रस्तुत गर्छ । दोस्रो चाहिँ यसले हाम्रो गाउँठाउँमा पारेको प्रभावलाई दुरुस्त उतारेको छ,'उनले भने,'संयोगवश म अहिले यो सबै हेर्ने जिम्मेवार मन्त्रालयको पनि नेतृत्वमा छु । चलचित्रले पहाडी बस्तीमा पुरुष नभएको अवस्थालाई जसरी प्रस्तुत गरेको छ, त्यो उत्कृष्ट छ ।'वैदेशिक रोजगारीको मुद्दा उठाएको यो फिल्मलाई पछिल्लो समय राजनीतिज्ञदेखि, कलाकार र दर्शकले हेर्ने क्रम बढ्दो छ । केही दिनअघि मात्रै पूर्वप्रधानमन्त्री बाबुराम भट्टराईले फिल्मको कथ्य शैलीको प्रशंसा गरेका थिए ।